VIIENDA KOOSSEISU

ISTUNGI PROTOKOLL

Haapsalu,								25. aprill 2008 nr 32

Istung algas kell 14.00, lõppes kell 15.20.
Juhatas volikogu esimees Andreas Rahuvarm.

Protokollis volikogu kantselei juhataja Elvi Puda.
Võttis osa 20 volikogu liiget (registreerimisleht lisatud).
Puudus volikogu liige Tiit Moor.

Külalised linnavalitsuse liikmed: linnapea Ingrid Danilov, aselinnapea Toivo Hein, aselinnapea Aivar Sein, aselinnapea Talis Vare (registreerimisleht lisatud).

KUULATI volikogu esimehe Andreas Rahuvarm`i informatsiooni.
•	Volikogu juhatus registreeris 17. aprillil Isamaaliidu fraktsiooni koosseisu muudatused. Fraktsiooni esimees on Madis Kütt, aseesimees Margus Maiste. Liikmed: Terje Konsap ja Heinar Tuulberg.

KUULATI volikogu liiget Jaanus Karilaid`i, kes on koostanud linnakodanike jaoks ankeedi, mille täitmist palus ka volikogu liikmete poolt. Linna valitsemise hea tava näeb ette, et peale mingit valitsemise perioodi on vajalik saada linnakodanikelt tagasiside. Küsimused hõlmavad linna olukorda ja ettepanekute tegemise võimalusi. Seejärel saab volikogu ja linnavalitsus ühises koostöös sihte seada.

Arutati juhatuse esitatud päevakorda.

Päevakorra suhtes ei olnud küsimusi ega parandusi.
Häältega poolt 20 volikogu liiget
OTSUSTATI:
kinnitada Haapsalu Linnavolikogu 32. istungi päevakord:
1.	Reformierakonna fraktsiooni arupärimine nr 1 Metsakalmistu kohta.
Ettekandja			linnavalitsus

2.	Reformierakonna fraktsiooni arupärimine nr 2 Metsakalmistu kohta.
Ettekandja			linnavalitsus

3.	Reformierakonna fraktsiooni arupärimine nr 3 Metsakalmistu kohta.
Ettekandja			linnavalitsus

4.	Haapsalu Linnavolikogu 29.02.2008 määruse nr 52 “Haridusasutuste personali töötasustamise alused 2008. aastal” muutmine.
Ettekandja			linnavalitsus
Kaasettekandja		kultuurikomisjon

5.	Haapsalu Linnavolikogu 30.06.2006 määruse nr 14 „Ühisveevärgi ja –kanalisatsiooni liitumistasu kompenseerimise kord” muutmine.
Ettekandja			linnavalitsus
Kaasettekandja		kommunaalkomisjon

6.	Üldplaneeringut muutva detailplaneeringu algatamine (Raudtee tn 50 ja Lihula mnt 14, Haapsalu).
Ettekandja			linnavalitsus
Kaasettekandja		kommunaalkomisjon

7.	Haapsalu Linnavolikogu 29.02.2008 otsuse nr 189 „Maa munitsipaalomandisse taotlemine“ muutmine.
Ettekandja			linnavalitsus
Kaasettekandja		kommunaalkomisjon

8.	Loa andmine riigihanke „Haapsalu linna tänavate aastaringne hooldus perioodil 2008 – 2011” korraldamiseks.
Ettekandja			linnavalitsus
Kaasettekandja		rahanduskomisjon

9.	Vara võõrandamine otsustuskorras (Jalaka tn 1a-35, Haapsalu).
Ettekandja			linnavalitsus
Kaasettekandja		õiguskomisjon

10.	Haapsalu linna esindajate vahetamine Eesti Linnade Liidu üldkoosolekul ja volikogus.
Ettekandja			õiguskomisjon

11.	Haapsalu linna esindajate vahetamine Läänemaa Omavalitsuste Päeva esinduskogus.
Ettekandja			õiguskomisjon

Päevakorrapunkt nr 1

Reformierakonna fraktsiooni arupärimine nr 1 Metsakalmistu kohta

KUULATI aselinnapea Aivar Sein`a ettekannet.
Arupärimine: Haapsalu Metsakalmistul on teostatud ulatuslikke raietöid, seda nii olemasoleva piirdeaia sees kui ka väljaspool.
Milline on tehtud tööde vajalikkus, eesmärk ja millise projekti alusel neid tehakse?

Haapsalu Metsakalmistul on puudus uutest hauaplatsidest, kuna kalmistu vanas osas enam matmiskohti ei jätku. Raietööde eesmärk oli valmistada ette kaks uut matmisala, üks kalmistu idatiivas neli aastat tagasi rajatud matmisala jätkuna ja teine endise tuletõrjeplatsi servas. Matmisalade ettevalmistamisel lähtuti 1999. aastal koostatud Haapsalu Metsakalmistu detailplaanist.

Küsimused ettekandjale.
Volikogu liige Kalju Aigro (1). Ei ole õnnestunud näha detailplaneeringut ja selle alusel väljastatud raieluba. 2003. a on volikogu võtnud haljastuse likvideerimise korra, kus on kirjas, kuidas toimub puude mahavõtmine. Palun linnavalitsuse ametnikul tuua saali nimetatud dokumendid. Millise projekti alusel töid teostati ja kus on raieluba?
Vastas A. Sein. Mul on kaasas must-valge joonise plaan, seletuskirja juures ei ole. Tervikplaan on kindlasti arhiveeritud. On ära märgitud matuseala, mida ette valmistati. Anna kohe üle vaatamiseks.
Raielubasid registreerib ja arhiveerib meie heakorra ja haljastuse spetsialist Triin Tarv ja on tema valdustes. Seoses laste heakorrapäevaga ei ole ta ilmselt praegu majas.

Reformierakonna fraktsiooni esimees Mati Seppi palus 5 min vaheaega, et linnavalitsus leiaks nõutud dokumendid.

Vaheaeg kell 14.14-14.19.
Volikogu liige K. Aigro avaldas arvamust, et kuna nõutud dokumente hetkel ei ole, siis Reformierakonna fraktsioon ei soovi arupärija vastamise jätkamist. Täna esitatud plaan ei kajasta metsa kooslust, 200-300 puu langetamist. Soovime arupärimisele vastamist uuel volikogu istungil.

KUULATI Aivar Sein`a. Linnamajandus teostas neid töid ja sain teada, on vastav takseerimisakt olemas. Linnavalitsuse haljastusspetsialist ei oma seda akti - käidi küll kohal ja takseerisid koos. Põhimõtteliselt on takseerimisakt tehtud. Kas seal oli vähem või rohkem puitu, on raske öelda. Arvan, et tuletõrjeplatsiga piirnev ala ei olnud paksult puid täis, rohkem puid oli kindlasti tagumise platsi peal.

OTSUSTATI:
võtta vastus arupärimisele teadmiseks.

Päevakorrapunkt nr 2

Reformierakonna fraktsiooni arupärimine nr 2 Metsakalmistu kohta

KUULATI aselinnapea Aivar Sein`a ettekannet.
Arupärimine: Kuna tehtud raietööd kujutavad endast lageraiet, siis on küsimuseks, kas seda on tehtud ka plaanitud matmiskohtadel? Kui, siis millistel kaalutlustel?

Raietöid on teostatud uute matmisalade ettevalmistamiseks. Kui jätta kasvama puid suhteliselt palju tekib probleeme hauaplatside korrapärase jagamisega, sest puud koos juurestikuga võtavad suure osa alast enda alla. Haudade kaevamisel vigastatakse puude juuri ning osa neist hakkab tasapisi kuivama ning teatud ajamomendil tuleb puu maha võtta. Keset olemasolevaid haudu on seda aga praktiliselt ilma ümbritsevaid haudu kahjustamata võimatu teha. See probleem on hetkel teravalt üleval kalmistu vanas osas. Kui jätta kasvama üksikud puud, mis jäävad tuulte meelevalda ei pruugi ka need kuigi kaua vastu pidada ning samas ei anna kalmistu üldmuljele palju juurde. Samas olid mitmed endise tuletõrjeplatsi kõrvale rajatud alal kasvavad puud vigastustega, mis varem või hiljem oleksid hakanud kuivama ja eeldanud likvideerimist.

Küsimusi ettekandjale ei esitatud.

OTSUSTATI võtta vastus arupärimisele teadmiseks.

Päevakorrapunkt nr 3

Reformierakonna fraktsiooni arupärimine nr 3 Metsakalmistu kohta

KUULATI aselinnapea Aivar Sein ettekannet.
Arupärimine: Maha on võetud arvestatav kogus metsa, seda nii palgipuudena kui ka tarbepuiduna.
Millised on faktilised kogused?
Kuhu ja millise hinnaga on mahavõetud puit realiseeritud?

Kogu raiemaht uute alade ettevalmistamisel oli 20tm. Sellest 5tm vähemväärtusliku puitu (suuremad oksad, jändrikud puud) kasutatakse kalmistu hoone küttepuiduks. Ülejäänud 15tm palgipuid on virnastatud ning hetkel realiseerimata. Puidu müügist saadud vahendeid kasutatakse kalmistu piirdeaia rajamiseks. 

Küsimusi ettekandjale ei esitatud.

OTSUSTATI võtta vastus arupärimisele teadmiseks.

Päevakorrapunkt nr 4

Haapsalu Linnavolikogu 29.02.2008 määruse nr 52 “Haridusasutuste personali töötasustamise alused 2008. aastal” muutmine

KUULATI aselinnapea Talis Vare ettekannet.
Vabariigi Valitsus muutis 13. märtsil oma 30. jaanuari määrust, millega kehtestati munitsipaal-koolide õpetajatele uued palga alammäärad. Muudeti oluliselt klassijuhataja ülesandeid täitvate õpetajate palgakorralduse aluseid. Kui 30. jaanuari vastav määrus sätestas klassijuhataja ülesandeid täitva pedagoogi palga alammäära tõstmise 10% võrra, siis uus muudatus palga alammäära tõstmist enam ette ei näe ning kehtestab klassijuhatamise eest konkreetsed lisatasud.

Vastavalt sellele tuleb ka Haapsalu Linnavolikogu 29.02.2008 määrus nr 52 viia kooskõlla uute muudatustega, mis lõpetaks segaduse palgamäärade suurendamise ja sellest suurendamisest tingitud klassijuhataja lisatasu vähendamisega. Käesoleva muudatuse kehtestamisega ei alane ühegi klassijuhatajana töötava õpetaja töötasu.

Linnavalitsus teeb ettepaneku eelnõu määrusena vastu võtta.

Küsimusi ettekandjale ei esitatud.

KUULATI kultuurikomisjoni esimehe Aidi Valliku kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud. Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 20 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 59 „Haapsalu Linnavolikogu 29.02.2008 määruse nr 52 “Haridusasutuste personali töötasustamise alused 2008. aastal” muutmine“ (protokolli juures).

Päevakorrapunkt nr 5

Haapsalu Linnavolikogu 30.06.2006 määruse nr 14 „Ühisveevärgi ja –kanalisatsiooni liitumistasu kompenseerimise kord” muutmine

KUULATI aselinnapea Aivar Sein`a ettekannet.
Ühisveevärgi ja –kanalisatsiooni liitumistasu kompenseerimise korra järjekordne muutmine on tingitud keskmise palga tõusust ja pensionide tõusust. See aga ei tähenda seda, et suurem sissetulek võimaldaks üksikul pensionäril või perekonnal liitumiskulusid katta. Suurenenud on üleüldine elukallidus tervikuna sh kulutused toidule, riietele, eluasemele.
Määrus näeb ette, et kompensatsiooni saavad need, kelle netosissetulek jääb alla määruses kehtestatud piiri.

Eelmise aasta veebruaris on volikogu määrusega nr 30 netosissetuleku suurust, mis peab üksi elaval isikul või perekonnal iga liikme kohta kätte jääma peale eluaseme alaliste kulude mahaarvamist, juba korra tõstetud 2300 kroonilt 3000 kroonini.
Käesoleva määrusega on tehtud ettepanek pere iga liikme kohta kätte jäävat netosissetulekut suurendada 5000 kroonini.
Piirmäära tõstmise eelduseks on see, et kompensatsiooni saaksid taotleda ka keskmise sissetulekuga pered.
Alljärgnevalt on välja arvestatud keskmise sissetulekuga neljaliikmelise perekonna netosissetulek iga liikme kohta kuus peale eluasemekulude mahaarvamist:

Lähteandmed:	 	
		
Pereliikmeid	4	
Ülalpeetavaid 2	2	
Töötavaid pereliikmeid	2	
Keskmine brutotulu ühe töötava pereliikme kohta (kr) (jaan-veeb 2008)	11888	
lastetoetus	600	
Tulumaks	21%	
Maksuvaba tulu (kr)	2250	
Eluasemekulud keskmise elamu kohta kuus	1500	
		
Pere sissetulek:	 	
		
Pere netosissetulek	20328	
Pere netosissetulek peale eluasemekulude maha arvamist	18828	
Pere netosissetulek ühe pereliikme kohta	4707	

Ettepanek on eenõu määrusena vastu võtta.

Küsimused ettekandjale.
Volikogu liige Arder Väli. Kui palju oleks vaja liitumisi teha?
Vastas A. Sein. Saan öelda, kui palju on võimalikke liitumispunkte, mis on välja ehitatud. Veepunkte on 88, kanalipunkte on 247, mis on realiseerimata. Elanikeni on torud toodud, kuid liitumist ei ole toimunud. Oleme pidanud inimestega kirjavahetust, kuid liitumise edasilükkamisel on erinevad põhjused. Rajatavate punktide arvu ei oska praegu nimetada, kuid on võimalik välja võtta. 

Volikogu liige Arder Väli (2). Kui suur rahaline koormus tuleks linnale, kui arvestada neid summasid, mis kuuluvad kompenseerimisele?
Vastas A. Sein. 2007. aastal oli 7-10 liitumist, sel aastal 3-4 liitumist. Eelarves vahendeid u 150 tuh kr. Kui mitte tõsta kompenseerimise summat, siis arvan, et palju just liitujaid ei saa olema. Arvan, et saame eelarves ettenähtud summadega hakkama, aga prognoosimatut on raske prognoosida ja on võimalus, et võib tekkida ka ülekulu. Mingil ajahetkel tuleb kokkuvõte teha, et selgitada seis.

Volikogu liige Mati Seppi (1). Mida Veevärk ise on ette võtnud, et elanikud liituksid meelsamini?
Vastas A. Sein. Ma ei ole Veevärgi nõukogu liige, aga olin mõnda aega. Liitumiseeskiri on paika pannud liitumistasu, tasu suuruse kinnitab nõukogu. Kõik liitujaid peaksid seda tasu maksma. Kui linn tahab soodustusi teha liitujaile, siis peab linn ettevõttele ise liitumise kompenseerima. Kui trasse on rajatud abirahadega, siis ei saa liitumise hulka arvestada abirahasid. Kindlasti tuleb panustada omaosalus.

Volikogu liige Mati Seppi (2). Kui suur on Haapsalu linna käive protsentuaalselt?
Vastas A. Sein. Haapsalu Veevärk osutab teenust Haapsalu linnale, Ridala valla Uuemõisa ja Paralepa piirkonnale. Valdadele teenust ei osutata, va Ridala valla kahele piirkonnale. Praeguse käibe lõviosa tuleb Haapsalu linnast. Ei ole välistatud peale trasside rekonstrueerimist teenuse osutamine ka valdadele.

Volikogu liige Alo Lõps (1). Kas peredele on antud toetust ka järelmaksu näol?
Vastas A. Sein. Sõltub sellest, kuidas on leping sõlmitud. Kui netosissetulek annab välja, siis on võimalik taotleda. Veevärk pakub pooleks aastaks järelmaksuvõimalust.

Volikogu liige Arder Väli (3). Kui suurest summast üldse jutt käib? Millist summat me täna muudame?
Vastas A. Sein. Käesoleva määrusega on tehtud ettepanek pere iga liikme kohta kätte jäävat netosissetulekut suurendada 5000 kroonini. Kui summa jääb väiksemaks, siis võib see pere taotleda kompensatsiooni 70% ulatuses liitumistasust.

KUULATI kommunaalkomisjoni aseesimehe Kalju Aigro kaasettekannet.
Komisjoni ettepanek: toetada eelnõud ja võtta vastu esitatud kujul.
Kummaline, et Haapsalu Veevärk ei tee selleks midagi, et võita tarbijaid. Seitse liitujat aastas! Seega kõik saavad liitutud 32. aasta möödudes. Kas ei võiks tühistada teatud ajaks liitumistasu? Tegeleme absurdiga, ei tegele sisuga. Linnavalitsus peab selles osas midagi ette võtma.

Küsimusi kaasettekandjale ei esitatud.

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud. Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 20 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 60 „Haapsalu Linnavolikogu 30.06.2006 määruse nr 14 „Ühisveevärgi ja –kanalisatsiooni liitumistasu kompenseerimise kord” muutmine“ (protokolli juures).

Päevakorrapunkt nr 6

Üldplaneeringut muutva detailplaneeringu algatamine (Raudtee tn 50 ja Lihula mnt 14, Haapsalu)

KUULATI aselinnapea Toivo Hein ettekannet.
Planeeringu algatamise ettepaneku tegi linnale Raudtee tn 50 krundiomanik EELK Haapsalu Püha Johannese kogudus. Neile kuuluv üldmaakrunt on üldplaneeringus Raudtee tänava ja Lihula maantee liiklussõlme osana liiklusmaa. Algatava planeeringuga soovitakse teha ettepanek kavandada krunt ärimaaks, et ehitada sinna äri-ja büroohoone.

Antud liiklussõlmes asub ka teine maa-tükk, millel puudub ehitusõigus (Lihula mnt 14). Sellel reformimata riigimaa-üksusel on linna huvi. Üldplaneeringus on sellele krundile reserveeritud asukoht linna uuele veetornile, kuna linna veehaare asub suhteliselt lähedal. Selle krundi maakasutuseks on üldplaneering ette näinud ärimaa.

Oleme pidanud otstarbekaks planeerida Lihula maanteeäärne liiklussõlm koos selles asuvate kruntidega ühe planeeringuga, kus määratakse kruntidele ehitusõigused ja arhitektuursed hoonestustingimused, liiklus-ja parkimiskorralduse, tehnovõrkude põhimõttelised asukohad, haljastuse põhimõtted.

Planeeritava hoonestuse põhiliseks kõrguseks on sarnaselt naaberkruntide ehitusõigusele kaks-kolm korrust (Raudtee tn 50 – kaks korrust). Veetorni vajalik kõrgus selgitatakse välja planeeringu käigus, aga see ei ole üle 60 m meetri.

Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige Mati Seppi küsis, kui suures ulatuses võib territooriumile ehitada?
Vastas T. Hein. See otsustatakse planeeringuga.

KUULATI kommunaalkomisjoni aseesimehe Kalju Aigro kaasettekannet.
Ettepanek: toetada eelnõud ja võtta vastu esitatud kujul.

Küsimused kaasettekandjale.
Volikogu liige Mati Seppi küsis, kas komisjon arutas võimalikke parkimisprobleeme?
Vastas K. Aigro. Ei arutatud, ei näinud ohtu.

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud. Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 19 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 207 „Üldplaneeringut muutva detailplaneeringu algatamine (Raudtee tn 50 ja Lihula mnt 14, Haapsalu)“ (protokolli juures).

Päevakorrapunkt nr 7

Haapsalu Linnavolikogu 29.02.2008 otsuse nr 189 „Maa munitsipaalomandisse taotlemine“ muutmine

KUULATI aselinnapea Toivo Hein ettekannet.
Lääne Maavalitsus tagastas linnavalitsusele 07.04.2008 Vaba tn 9 maa munitsipaliseerimise taotluse, kuna olime taotletava üldmaa hulka arvanud ka Haapsalu linna üldplaneeringuga tehnoehitiste maaks (O) ettenähtud maa. Oleme piiri määramisel eksinud.
Käesoleva eelnõuga volikogule esitatud asendiplaanil oleme muutnud taotletava maaüksuse piiri ning arvanud taotletavast maast välja Vee tänava alajaama maakasutuse ja Haava tänaval veepuhastusseadmete osaks olevad tiigid. Sellega seoses väheneb ka taotletava maaüksuse pindala.

Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI kommunaalkomisjoni aseesimehe Kalju Aigro kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud. Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 19 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 208 „Haapsalu Linnavolikogu 29.02.2008 otsuse nr 189 „Maa munitsipaalomandisse taotlemine“ muutmine“ (protokolli juures).

Päevakorrapunkt nr 8

Loa andmine riigihanke „Haapsalu linna tänavate aastaringne hooldus perioodil 2008 – 2011” korraldamiseks

KUULATI aselinnapea Aivar Sein ettekannet.
Hetkel on Haapsalu Linnavalitsusel linna tänavate hooldusleping Lääne Teed OÜ-ga, mis lõpeb 01.09.2008. Uue teenuslepingu maht on hinnanguliselt 4,0 kuni 4,5 miljonit krooni aastas ehk siis kogumahus 14-15 miljonit krooni, mille sõlmimiseks on kohustus viia läbi avatud hankemenetlus. Kuna lepingu sõlmimisega võetakse kohustusi tulevasteks eelarve perioodideks, on vajalik volikogu luba lepingu sõlmimiseks. Palume anda linnavalitsusele luba riigihanke „Haapsalu linna tänavate aastaringne hooldus 2008-2011” korraldamiseks. Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige Arder Väli küsis, kas muruhooldamine kuulub ka selle alla?
Vastas A. Sein. Pargid ja haljasalad ei kuulu selle hoolduslepingu alla.

Volikogu liige Valdo Maisalu küsis, kas lepingus tuuakse välja ka koristamiste sagedus?
Vastas A. Sein. Hanketingimusi ei ole veel kokku pandud, enne tuleb põhjalikult analüüsida. Talvenõuded on paigas, so esimene, teine, kolmas. Tegelikult on neid neli, kui neljanda oma peatänavatel sisse toome, siis kindlasti rahanumber tõuseb. Kui oleme senisega olnud rahul, siis ehk ei ole vajalik tuua neljandat taset sisse.

Volikogu liige Urmas Sukles küsis, kas haljastuse kohta hange tuleb?
Vastas A. Sein. Haljastuse ja heakorra kohta ei ole plaanis hanget korraldada. Plaanis on sõlmida Haapsalu Linnamajanduse AS-ga linna haljasalade, parkide, supelrandade ja muude alade korrashoiuks teenusleping. Võetud on hinnapakkumine Haapsalu Linnamajanduselt ja hinnapakkumine on korrigeerimise faasis. On võetud ka alternatiivpakkumine ühelt teiselt ettevõtjalt, kes pakub sarnast teenust, et võrrelda hindasid. Uus riigihankeseadus lubab tellida tööd enda ettevõttest, mille aktsiaid omavalitsus omab.

Volikogu liige Arder Väli küsis, kas on plaanis luua uus ettevõte eemärgiga tõhustada Haapsalu haljastuse väljanägemist ja Haapsalu Linnamajanduse tööd? Või läheb samas vaimus edasi?
Vastas A. Sein. Haapsalu haljastus ja heakord läheb meile kõigile korda. Seekord teeme aastase lepingu Haapsalu Linnamajanduse AS-ga, mis oli kunagine Haapsalu Haljastus. See on periood, kus on vaja otsustada, kuidas minna linna haljastuse ja heakorraga edasi. Välistada ei saa selle tegevuse peale firma loomist. Tutvusime hiljuti Kuressaare linnavalitsuse juurde loodud hallatava asutuse – Kuressaare Linnamajanduse tööga. Tööks on kõik haljasalad, sh kalmistud; tegeleb teatud määral teedehooldusega. Ei tegeleta teede lappimise, pindamisega, talvel võetakse teistelt firmadelt juurde tänavate lumekoristusteenust. Ülejäänuga püütakse ise hakkama saada. See kõik on nõudnud aga väga suuri investeeringuid. Ilma rahata ei tee midagi. Nad on investeerinud u 15 milj kr seadmetesse, mehhanismidesse. Kardinaalne pööre tehti põhjusel, et pakkujad olid ühed ja samad, kellega enam rahul ei oldud.

KUULATI rahanduskomisjoni esimehe Heinar Tuulbergi kaasettekannet.
Ettepanek: toetada eelnõud ja võtta vastu esitatud kujul.

Küsimused kaasettekandjale.
Volikogu liige Arder Väli küsis, kas 14-15 milj kr nõuab avatud hanget?

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud. Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 19 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 209 „Loa andmine riigihanke „Haapsalu linna tänavate aastaringne hooldus perioodil 2008 – 2011” korraldamiseks“ (protokolli juures).

Päevakorrapunkt nr 9

Vara võõrandamine otsustuskorras (Jalaka tn 1a-35, Haapsalu)

KUULATI aselinnapea Aivar Sein ettekannet.
Haapsalu Linnavalitsus jätkab 2005. aastal alustatud korteriomandite võõrandamise protsessi üürnikele. Korteriomandi hindamisel on võetud aluseks hoone kulumist iseloomustav koefitsient, korteri erastamisaegne baashind 300 kr/m2 ja kehtiv maa maksustamishind.

Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI õiguskomisjoni esimehe Jaanus Karilaidi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 19 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 210 „Vara võõrandamine otsustuskorras (Jalaka tn 1a-35, Haapsalu)“ (protokolli juures).

Päevakorrapunkt nr 10

Haapsalu linna esindajate vahetamine Eesti Linnade Liidu üldkoosolekul ja volikogus

KUULATI õiguskomisjoni esimehe Jaanus Karilaidi ettekannet.
Seoses Haapsalu Linnavolikogu esimehe Arder Väli tagasiastumisega ja volikogu liikme Mihkel Muti volikogu liikmeks olemise peatamisega, on ettepanek kutsuda Arder Väli ja Mihkel Mutt Eesti Linnade Liidu üldkoosolekult ja volikogust tagasi. Seda lubab ELL põhikirja p 11 ja p 29.

Res Publica fraktsiooni ettepanek 17.04.08 juhatuse koosolekul oli nimetada Arder Väli asemele ELL üldkoosoleku ja volikogu põhiliikmeks linnavolikogu esimees Andreas Rahuvarm. Nimetada ELL volikogu uueks asendusliikmeks linnavolikogu liige Heinar Tuulberg. Ettepanekut toetas ka Isamaaliidu fraktsioon. Kirjalikud nõusolekud on olemas.

Volikogu 16.12.2005 otsusega nr 25 on nimetatud Arder Väli asendajaks nimeliselt Kalju Aigro. Volikogu aseesimees Kalju Aigro andis nõusoleku jätkata Andreas Rahuvarmi asendusliikmena.

Oleme mitme varasema volikogu otsusega vahetanud Haapsalu linna esindajaid Eesti Linnade Liidu üldkoosolekul ja volikogus ja muudatuste hulk raskendab õigusakti mõistmist. Seetõttu tulen osa otsuseid muuta  ja ka tunnistada kehtetuks.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 19 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 211 „Haapsalu linna esindajate vahetamine Eesti Linnade Liidu üldkoosolekul ja volikogus“ (protokolli juures).

Päevakorrapunkt nr 11

Haapsalu linna esindajate vahetamine Läänemaa Omavalitsuste Päeva esinduskogus

KUULATI õiguskomisjoni esimehe Jaanus Karilaidi ettekannet.
Seoses Haapsalu Linnavolikogu esimehe Arder Väli tagasiastumisega ja volikogu liikme Raimond Lunevi volikogu liikmeks olemise peatamisega, on ettepanek kutsuda Läänemaa Omavalitsuste Päeva esinduskogu liige Arder Väli ja Läänemaa Omavalitsuste Päeva esinduskogus asendusliige Raimond Lunev Läänemaa Omavalitsuste Päeva esinduskogust tagasi.

Res Publica fraktsiooni ettepanek 17.04.08 juhatuse koosolekul oli nimetada Arder Väli asemele Läänemaa Omavalitsuste Päeva esinduskogus volikogu esimees Andreas Rahuvarm. Nimetada uueks asendusliikmeks Heinar Tuulberg. Ettepanekut toetas ka Isamaaliidu fraktsioon. Kirjalikud nõusolekud on olemas.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 19 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 212 „Haapsalu linna esindajate vahetamine Läänemaa Omavalitsuste Päeva esinduskogus“ (protokolli juures).

Andreas Rahuvarm
Volikogu esimees